Toshkent davlat texnika universitetining Termiz filiali huzurida Angor ko‘p tarmoqli texnikumini tashkil etish chora-tadbirlari to‘g‘risida

O‘zbekiston Respublikasi Prezidentining “Professional ta’lim tizimini yanada takomillashtirishga doir qo‘shimcha chora-tadbirlar to‘g‘risida” 2019-yil 6-sentabrdagi PF-5812-son Farmoni ijrosini ta’minlash, kelgusida hududning ijtimoiy-iqtisodiy rivojlantirish dasturlari doirasida yaratiladigan yangi ish o‘rinlariga bo‘lgan mehnat bozori ehtiyojlarini hisobga olib o‘rta maxsus professional ta’lim bosqichidagi kadrlarga bo‘lgan talabni qondirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Uy-joy kommunal xizmat ko‘rsatish vazirligi hamda Surxondaryo viloyati hokimligining Angor qurilish va kommunal xo‘jaligi kollejini Toshkent davlat texnika universitetining Termiz filiali huzuridagi Angor ko‘p tarmoqli texnikumiga (keyingi o‘rinlarda — Texnikum) aylantirish to‘g‘risidagi taklifiga rozilik berilsin.
 Belgilansinki, Texnikum Angor qurilish va kommunal xo‘jaligi kollejining barcha huquqlari, majburiyatlari va shartnomalari bo‘yicha huquqiy vorisi hisoblanadi.
 2. Quyidagilar Texnikumning asosiy vazifalari etib belgilansin:
 hududning ijtimoiy-iqtisodiy rivojlantirish dasturlari doirasida va kelgusida yaratiladigan yangi ish o‘rinlariga bo‘lgan mehnat bozori ehtiyojlarini hamda Texnikumning imkoniyatlarini hisobga olib, belgilangan tartibda qabul parametrlarini shakllantirish;
 o‘quvchilarni tanlangan mutaxassislik bo‘yicha zamonaviy talablarga javob beradigan, puxta bilim, amaliy ko‘nikma va malakaga ega bo‘ladigan, kasbiy tayyorgarlikni ta’minlaydigan davlat ta’lim standartlari asosida o‘qitish;
 ta’lim jarayoni innovatsion texnologiyalar asosida tashkil etilishini ta’minlash;
 ta’lim jarayoni uchun zarur moddiy-texnika, o‘quv-metodik bazani yaratish va o‘quv jarayoniga yuqori ish tajribasiga ega bo‘lgan amaliyotchi mutaxassislarni jalb etish.
 3. Belgilab qo‘yilsinki:
 Texnikum davlat o‘rta maxsus professional ta’lim muassasasi hisoblanadi;
 Texnikum faoliyati 2021/2022 o‘quv yilidan boshlanadi;
 2020/2021 o‘quv yilida Angor qurilish va kommunal xo‘jaligi kollejiga qabul qilingan o‘quvchilar o‘qishni bitirgunlariga qadar Texnikum binolarida o‘quv jarayonini amaldagi dasturlarga muvofiq davom ettiradilar.
 4. O‘zbekiston Respublikasi Oliy va o‘rta maxsus ta’lim vazirligi:
 bir oy muddatda Texnikum ustavini belgilangan tartibda tasdiqlasin hamda davlat ro‘yxatidan o‘tkazilishini ta’minlasin; 
 Toshkent davlat texnika universiteti bilan birgalikda Texnikumda o‘quv jarayonini tashkil etish maqsadida yuqori malakali pedagog xodimlarni jalb etish choralarini ko‘rsin. 
 5. Quyidagilar Texnikum faoliyatini moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 to‘lov-kontrakt asosida o‘qitishdan tushadigan mablag‘lar;
 xo‘jalik faoliyati va shartnoma asosida xizmatlar ko‘rsatishdan tushadigan mablag‘lar;
 jismoniy va yuridik shaxslarning homiylik xayriyalari;
 xalqaro moliya tashkilotlarining grantlari;
 qonunchilik hujjatlarida taqiqlanmagan boshqa manbalar.
 Belgilab qo‘yilsinki, Texnikumda davlat buyurtmasi bo‘yicha davlat granti asosida o‘quvchilarning ta’lim olishini tashkil etish 2021-yilda O‘zbekiston Respublikasining respublika budjetidan birinchi darajali budjet mablag‘larini taqsimlovchi sifatida O‘zbekiston Respublikasi Oliy va o‘rta maxsus ta’lim vazirligiga ajratilgan mablag‘lar doirasida nazarda tutiladi.
 6. O‘zbekiston Respublikasi Oliy va o‘rta maxsus ta’lim vazirligi Axborot texnologiyalari va kommunikatsiyalarini rivojlantirish vazirligi bilan birgalikda onlayn ma’ruza o‘tkazish hamda masofaviy ta’lim texnologiyalarini joriy etish uchun 2021-yil 1-avgustga qadar Texnikumni yuqori tezlikdagi Internet jahon axborot tarmog‘iga hamda elektron ta’lim milliy tarmog‘iga ulash choralarini ko‘rsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev hamda O‘zbekiston Respublikasi oliy va o‘rta maxsus ta’lim vaziri A.H. Toshkulov zimmasiga yuklansin.